Un proiect de lege privind securitatea cibernetică a devenit lege la 22 decembrie 2019. Una dintre cerințele acestei legi este obligativitatea înregistrării numelui real al utilizatorilor de servicii de telecomunicații pentru servicii precum achiziționarea de cartele SIM preplătite. Această cerință va fi aplicată de către furnizorii de servicii de telecomunicații. Furnizorii de servicii de internet vor păstra evidențele activităților online ale utilizatorilor lor pentru o perioadă de cel puțin un an. Operatorii principalelor infrastructuri (cum ar fi transporturile, telecomunicațiile, energia electrică și alimentarea cu apă) sunt obligați să aplice măsuri de securitate cibernetică. Va fi înființat un nou centru de avertizare și de răspuns la incidentele de securitate cibernetică (CARIC), sub coordonarea poliției judiciare, pentru a servi drept centru de recepționare a tuturor incidentelor cibernetice și pentru a monitoriza transmisia de date și fluxul de date. Încălcările legii ar putea fi sancționate cu amenzi cuprinse între 50 000 MOP și 5 milioane MOP.

Un nou proiect de lege privind protecția civilă incriminează răspândirea de zvonuri și de informații false în situații de urgență. Măsura s-ar aplica numai atunci când măsurile de protecție civilă ale autorităților sunt complet activate, în circumstanțe precum situațiile de urgență provocate de taifunuri. Revizuirile proiectului de lege au fost binevenite, cu toate că societatea civilă și organizațiile de presă și-au exprimat îngrijorarea cu privire la potențialul impact al măsurii asupra libertății de exprimare și a libertății presei.

O propunere a unui deputat pro-democrație de modificare a Legii privind alegerea șefului executiv astfel încât să se evite rămânerea unui singur candidat final în cursa pentru ocuparea celei mai înalte funcții din guvern a fost respinsă pe motiv că doar guvernul poate propune modificări ale structurii politice a regiunii Macao.

Poliția a anunțat că primele 50 de camere video de supraveghere pe domeniul public, cu tehnologie de recunoaștere facială, vor fi instalate și testate în Macao până la sfârșitul primului trimestru al anului 2020. Vor fi instalate și testate alte 50 de camere video de supraveghere a traficului pentru recunoașterea plăcuțelor de înmatriculare ale vehiculelor. Până în 2023, autoritățile locale intenționează să instaleze 2 400 de camere video de supraveghere în șase etape. Poliția a specificat într-o declarație din 7 noiembrie 2019 că tehnologia de recunoaștere facială va fi utilizată doar atunci când poliția investighează cazuri penale.

Autoritățile din Macao au continuat să invoce îngrijorări legate de securitate ca justificare a interdicției de intrare pe teritoriul regiunii Macao a unor jurnaliști, activiști ai societății civile și personalități publice, inclusiv din Hong Kong. Cu toate că autoritățile din domeniul imigrației din Macao au dreptul să interzică accesul pe teritoriul regiunii, există o lipsă de transparență în astfel de cazuri.

Drepturi, libertăți și egalitate de șanse

Drepturile și libertățile fundamentale și statul de drept au fost, în general, respectate în măsura garantată de Legea fundamentală a Macao și în conformitate cu principiul „o țară, două sisteme”.

Până în prezent, nu a fost luată nicio măsură pentru instituirea unui organism independent pentru drepturile omului, în conformitate cu recomandările adresate de Comitetul contra torturii al ONU în decembrie 2015.

Libertatea presei a fost, în general, respectată, cu toate că autocenzura a fost practicată din ce în ce mai mult. Asociația Jurnaliștilor din Macao (AJM) a emis declarații pe tot parcursul anului, atrăgând atenția asupra problemelor legate de libertatea presei, de exemplu, în ceea ce privește presiunile exercitate înaintea unei vizite a lui Xi Jinping.

Libertatea de întrunire a fost, în general, respectată în Macao. Cu toate acestea, poliția a refuzat să autorizeze manifestațiile publice de solidaritate cu protestatarii din Hong Kong. La 30 septembrie 2019, Înalta Curte de Apel a respins un apel cu privire la interzicerea unei manifestații de protest împotriva brutalității poliției din Hong Kong, hotărând că un astfel de protest este ilegal din mai multe motive, inclusiv pe considerentul că „ar constitui o ingerință în afacerile interne ale Hong Kong-ului”. Cea de a 30-a comemorare a evenimentelor din Piața Tiananmen a fost marcată printr-un priveghi cu lumânări.

La 8 iulie, Adunarea Legislativă a aprobat proiectul de lege inițiat de guvern privind stabilirea unui salariu minim legal pentru toți lucrătorii, cu excepția lucrătorilor casnici și a angajaților cu handicap. Macao nu a asigurat respectarea deplină a libertății de asociere și a dreptului de negociere colectivă, consacrate în convențiile Organizației Internaționale a Muncii (OIM). UE continuă să încurajeze Macao să acționeze în această direcție.

Se depun eforturi semnificative pentru a soluționa problema traficului de persoane, prin luarea unor măsuri, incluzând formarea funcționarilor guvernamentali cu privire la combaterea traficului de persoane și investigarea cazurilor suspecte de muncă forțată. UE este pregătită să intensifice cooperarea pentru a aborda această provocare globală.

Discriminarea pe criterii de orientare sexuală și identitate de gen continuă să provoace îngrijorare, în special în domeniile ocupării forței de muncă, educației și asistenței medicale. Prevederi privind relațiile între persoanele de același sex nu au fost încă incluse în legea prin care violența domestică devine infracțiune. În iunie 2014, Comitetul ONU pentru drepturile economice, sociale și culturale a îndemnat Macao să adopte o legislație cuprinzătoare împotriva discriminării.

Macao a continuat să lupte cu fermitate împotriva corupției prin măsuri precum activitățile desfășurate de Comisia împotriva corupției (CCAC). În decembrie 2019, a fost numit un nou comisar împotriva corupției. Raportul anual al Comisiei împotriva corupției, publicat în luna martie, a evidențiat principalele preocupări și eforturile continue de combatere a corupției în rândul funcționarilor publici.

Evoluția situației economice

În 2019, Macao a rămas una dintre cele mai bogate economii din lume în ceea ce privește PIB-ul pe cap de locuitor, cu cea mai mare industrie a jocurilor de noroc din lume.

Pe parcursul anului, economia regiunii Macao s-a contractat cu 4,7 %, în principal din cauza scăderii exporturilor de servicii și a investițiilor. Investițiile au scăzut cu 20,1 % de la un an la altul, în mare parte din cauza scăderii investițiilor în sectorul construcțiilor. Exporturile de servicii de jocuri de noroc au scăzut cu 4 % de la un an la altul, în timp ce serviciile turistice au scăzut cu 5,7 % de la un an la altul. Scăderea exporturilor de servicii a constituit în mare parte rezultatul scăderii cu 8 % de la un an la altul a sumelor cheltuite de vizitatori în Macao. Cu toate că numărul turiștilor a crescut cu 10 % în cursul anului (39,4 milioane de vizitatori în total, dintre care 70 % din China continentală), cheltuielile pe cap de locuitor au scăzut cu 16,5 %, anulând creșterea aferentă numărului de turiști.

În ciuda recesiunii, Macao se bucură în continuare de o ocupare integrală a forței de muncă. Rata șomajului a fost în mod constant sub 2 % în ultimii opt ani (inclusiv în perioada de recesiune 2014-2016), iar 2019 nu a fost o excepție. Într-un astfel de context, RAS se bazează foarte mult pe lucrătorii străini, care reprezintă aproximativ 40 % din totalul forței de muncă. Inflația a fost ținută sub control, la un nivel de 2,75 % în 2019.

Poziția fiscală a Macao a rămas solidă în 2019. RAS dispune de rezerve considerabile (580 de miliarde MOP sau 67 de miliarde EUR), iar conturile sale bugetare au înregistrat excedente în mod constant.